KIRJALLINEN KYSYMYS E-2720/02

esittäjä(t): Stavros Xarchakos (PPE-DE) komissiolle

(30. syyskuuta 2002)

Aihe: Kuluttajien terveyden suojelu Kreikassa

Komission terveys- ja kuluttaja-asioiden pääosasto esitti vuonna 2001 kaksi hyvin merkittävää kertomusta, jotka koskivat lihatuotteiden tuotantoa (DG(SANCO)/3159/2001) ja maidon ja maitotuotteiden tuotannon valvontaa (DG(SANCO)/3183/2001) Kreikassa.

Näissä kertomuksissa paljastetaan puutteet kreikkalaisten eläinlääkintäalan laitosten henkilöstön koulutuksessa, epäluotettavat näytteenotot ja se, ettei tietoja ole ristiintarkistettu, sekä ala-arvoiset hygieniaolosuhteet joissakin tarkastetuista laitoksista (ruostuneet ja vanhentuneet koneet, likainen vesi pastörointijärjestelmässä, ruostetta ilmastointijärjestelmässä ja paljon muuta).

Kreikan maatalousministeriön eläinlääkintäosasto ei epäillyt kertomuksessa esitettyjä löydöksiä ja asiakirjassaan numero 361468 (25. huhtikuuta 2001) se mainitsi, ettei sillä ole mitään huomautettavaa kertomuksen tekstistä sellaisena kuin se on muotoiltu.

Onko tämän jälkeen laadittu muuta kertomusta tai asiakirjaa, jossa komissio olisi esittänyt suosituksia? Mikäli näin on tehty, mitä päätelmiä siinä on esitetty? Onko komissio tietoinen siitä, onko sen asiakirjassa mainitut epäkohdat korjattu? Voiko se vakuuttaa Kreikan kansalaisille, että Kreikassa elintarvikkeiden valvonnan taso on korkea eivätkä kansalaiset ole vaarassa esimerkiksi saada hullun lehmän taudin? Koska komission aikataulussa on seuraava tarkastusmatka ja mitä tuotteita se koskee?

David Byrnen komission puolesta antama vastaus

(11. marraskuuta 2002)

Kysymyksessä mainittujen kertomusten julkaisemisen jälkeen komission yksiköt (elintarvike- ja eläinlääkintätoimisto) ovat laatineet lisäkertomuksia. Niitä varten tehtyjen tarkastusten yhteydessä Kreikan elintarvikevalvontajärjestelmistä on löydetty heikkouksia. Kuhunkin tarkastukseen liittyvän kertomuksen sisältämät päätelmät ja suositukset on toimitettu tavalliseen tapaan parlamentille ja julkaistu komission www-sivuilla (http://europa.eu.int/comm/dgs/health_consumer/).

Terveys- ja kuluttaja-asioista vastaava komission jäsen on keskustellut kahden viimeksi kuluneen vuoden aikana useaan otteeseen Kreikan maatalousministerin ja kehitysministerin kanssa sekä Brysselissä että Ateenassa ja ilmaissut komission huolen Kreikan elintarviketurvallisuuden valvontajärjestelmien heikkouksista. Kreikan viranomaiset ovat vakuuttaneet komission jäsenelle suhtautuvansa asiaan vakavasti ja pyrkivänsä korjaamaan heikkoudet viivyttelemättä.

Kreikan viranomaiset ovat laatineet toimintasuunnitelman elintarvike- ja eläinlääkintätoimiston kertomusten suositusten toteuttamiseksi. Terveys- ja kuluttaja-asioiden pääosaston pääjohtaja ja ylimmät viranhaltijat kävivät helmikuussa 2002 Ateenassa perehtymässä suunnitelman

täytäntöönpanon edistymiseen. Vierailun aikana sovittiin, että Kreikan viranomaiset toimittavat komissiolle säännöllisin väliajoin raportin suunnitelman täytäntöönpanon edistymisestä. Ensimmäinen raportti toimitettiin huhtikuussa 2002. Sen mukaan useilla aloilla on edistytty huomattavasti, mutta vielä avointen kysymysten selvittämiseksi tarvitaan lisäponnistuksia. Seuraava raportti toimitettiin syyskuussa 2002. Komissio perehtyy siihen parhaillaan.

Yhteisön lainsäädännön mukaan Kreikan viranomaiset vastaavat Kreikassa tehtävistä elintarvikkeiden tarkastuksista. Komission tehtävänä on tarkkailla, kuinka Kreikan viranomaiset täyttävät yhteisön lainsäädännön mukaiset velvoitteensa, ja elintarvike- ja eläinlääkintätoimiston tarkastukset ovat tärkeä osa tätä tarkkailua. Terveys- ja kuluttaja-asioiden pääosaston alainen elintarvike- ja eläinlääkintätoimisto on tehnyt Kreikassa vuoden 1999 alusta lukien 39 tarkastusta. Suurin osa näistä tarkastuksista on liittynyt elintarviketurvallisuuskysymyksiin. Kuten edellä kuvattiin, komissio ja Kreikan viranomaiset tekevät tiivistä yhteistyötä elintarvike- ja eläinlääkintätoimiston kertomusten suositusten asianmukaiseksi toteuttamiseksi.

Elintarvike- ja eläinlääkintätoimisto suunnittelee jäljempänä lueteltujen tarkastusten tekemistä Kreikassa vielä vuoden 2002 aikana. Ne liittyvät pääasiassa vielä avoimiin kysymyksiin sekä aiemmista tarkastuksista seuranneisiin toimenpiteisiin.

- tarttuvan spongiformisen enkefalopatian (TSE) epidemiaseuranta, TSE-testit, täydellinen rehukielto, erikseen määritelty riskiaines, vuoden 2001 BSE (naudan spongiforminen enkefalopatia) -tarkastuksen seuranta ja pieniä märehtijöitä koskevien TSE-toimenpiteiden arviointi

- elintarviketuotanto munat/tuotteet

- elintarviketuotanto siipikarjan liha/tuotteet/valmisteet

- torjunta-aineet torjunta-ainejäämät; kasvinsuojeluaineet kaupan pitäminen ja käyttö

- naudanlihan ja naudanlihatuotteiden jäljitettävyys sekä Rentis Marketia ja tummaa lihaa koskevien toimien tarkistus

- tautien hävittämis- ja torjuntaohjelmat nautojen luomistaudin hävittämisohjelma

- lampaiden ja vuohien luomistaudin hävittämisohjelmaan liittyvien toimien tarkistus sekä maidon tuotantoa ja käsittelyä koskevat tarkastukset.